Duisende dronkbestuursake glo oor uitstaande bloedtoetse vertraag | Maroela Media
Die DA in Gauteng het Sondag gesê 43% van dronkbestuursake in die provinsie kon nog nie gefinaliseer word nie aangesien die betrokke laboratoriumbloedtoetse nog nie afgehandel is nie.
Die opposisieparty het gesê meer hulpbronne moet aan forensiese laboratoriums in die provinsie verskaf word. "Vir die 2016/17 en 2017/18 finansiële jare is 53 414 mense in Gauteng vir dronkbestuur in hegtenis geneem. Tog is net 22 915 (43%) van hierdie sake afgehandel weens uitstaande bloedtoetse," het Michele Clarke, DA-lid in die Gautengse wetgewer, gesê.
Clarke het gesê in byna elke geval is 'n bloedtoets op die vermeende oortreder gedoen, maar net 23 892 van dié bloedtoetse se uitslae is beskikbaar.
Sy het beklemtoon dat Gauteng 'n baie hoë padsterftesyfer het en dat die minister van vervoer elke jaar 'n skokprentjie skets van hoe hierdie syfer toeneem.
"Duur en uitgebreide padveiligheidsprogramme word jaarliks van stapel gestuur, maar dit is tevergeefs aangesien motoriste wat die wet oortree weet hulle sal geen strafmaatreëls in die gesig staar nie. Die agterstand van bloedtoetsresultate in die provinsie vertraag die strafregstelsel en op so 'n wyse word geregtigheid vertraag. As geregtigheid uitgestel word, sal wetteloosheid voortgaan om te floreer."
Clarke het gesê sy sal aan Sizakele Nkosi-Malobane, die LUR vir gemeenskapsveiligheid, skryf om te vra watter stappe sy al gedoen het om haar eweknieë in die nasionale regering te versoek om meer hulpbronne aan forensiese laboratoriums in die provinsie beskikbaar te stel.
Nog 'n nuwe sa sukses verhaal ….zzzzzzzz
Die straatlig in Alverstoke laan Strubensvalley werk nie Sonja Meyer. Al 8 maande. Jy het my belowe dit sal aandag kry in Die Wyk verkiesing. Los die dronkies eers.
So n paar jaar gelede was hierdie einste instelling in die nuus oor hulle geweier het om blankes in diens te neem ten spyte van kritieke personeel tekorte. Go figure…
Lippediens dis al. Bloedverslae is nie uiters noodsaaklik om bestuur onder die invloed te bewys nie. Die probleem is lui en onbevoegde aanklaers in baie gevalle.